SL Uradni list Evropske unije L 55/93

Vzpostavljen s členom 89(3) Pridružitvenega sporazuma med Evropsko skupnostjo in njenimi državami članicami na eni strani in Republiko Čile na drugi strani ter naveden v členu 16 o sanitarnih in fitosanitarnih ukrepih, ki se uporabljajo v trgovini z živalmi in živalskimi proizvodi, rastlinami, rastlinskimi proizvodi ter drugim blagom in o dobrem počutju živali, ki je Priloga IV k Pridružitvenemu sporazumu, v nadaljnjem besedilu „Sporazum SPS“.

Člen 1

Predsedstvo

1. Odboru JMC izmenično po 12 mesecev predsedujeta uradnik Komisije Evropske skupnosti v imenu Skupnosti in njenih držav članic ter visoki uradnik čilske vlade.

2. Predsedovanje se začne na dan prvega zasedanja Pridružitvenega sveta in konča 31. decembra istega leta. V navedenem obdobju in v vsakem naslednjem dvanajstmesečnem obdobju odboru JMC predseduje pogodbenica, ki predseduje Pridružitvenemu svetu.

Člen 2

Zasedanja

1. Zasedanja odbora JMC skliče predsedujoča pogodbenica na dan in v kraju, o katerih sta se dogovorili obe pogodbenici, s pogostnostjo, ki je predvidena v določbah člena 16(1) Sporazuma SPS.

2. Če se pogodbenici tako dogovorita, lahko zasedanja odbora JMC potekajo po video ali telekonferenci.

3. Pogodbenici se dogovorita, da se omogoči dopisna obravnava vprašanj zunaj zasedanj. Izmenjava informacij poteka v skladu z določili člena 12(5) Sporazuma SPS.

Člen 3

Delegacije

Predsedujočega odbora JMC se pred vsakim zasedanjem obvesti o načrtovani sestavi delegacije druge pogodbenice.

Člen 4

Izmenjava informacij

Vse dokumente odbora JMC, določene v členih 6, 7 in 9 tega poslovnika se pošlje Misiji Republike Čile pri EU in Delegaciji Komisije v Čilu ter sekretarjem in predsedujočemu Pridružitvenega sveta.

Člen 5

Javnost

Če ni odločeno drugače, zasedanja odbora JMC niso javna.

Člen 6

Dnevni red zasedanja

1. Pogodbenici skupaj sestavita dnevni red za vsako zasedanje. Dnevni red se predsedujočemu pošlje najpozneje 15 dni pred začetkom zasedanja.

2. Odbor JMC na začetku vsakega zasedanja sprejme dnevni red.

3. Točka, ki je ni na začasnem dnevnem redu, se nanj lahko uvrsti, če se pogodbenici tako dogovorita.

4. Predsedujoči lahko v dogovoru z drugo pogodbenico zaprosi za prisostvovanje strokovnjakov na zasedanjih, da bi posredovali informacije o posebnih temah.

5. Pogodbenici se na začetku zasedanja dogovorita o jeziku zasedanja in zapisnika zasedanja.

Člen 7

Zapisnik

1. Pogodbenici skupaj čimprej pripravita osnutek zapisnika vsakega zasedanja.

2. V zapisniku je praviloma za vsako točko dnevnega reda navedeno:

(a) dokumenti, predloženi odboru JMC,

(b) izjave, katerih vnos želijo člani odbora JMC,

(c) sprejeti sklepi, dana priporočila, dogovorjene izjave in sprejeti sklepi o posameznih točkah.

3. Zapisnik vsebuje tudi seznam udeležencev zasedanja.

4. Pogodbenici v roku dveh mesecev od datuma zasedanja pisno potrdita zapisnik. Po potrditvi predsedujoči in ustrezni predstavnik druge pogodbenice podpišeta dva verodostojna izvoda zapisnika, po en izvod izvirnika pa shrani vsaka od pogodbenic. Kopija zapisnika se pošlje predsedujočemu in sekretarjem Pridružitvenega sveta.

Člen 8

Akcijski načrt

Odbor JMC sprejme akcijski načrt, ki odraža ukrepe, za katere sta se pogodbenici dogovorili med zasedanjem. Odbor JMC na svojem naslednjem zasedanju pregleda izvajanje tega akcijskega načrta.

Člen 9

Sklepi in priporočila

1. Če je odbor JMC na podlagi Priloge IV k Pridružitvenemu sporazumu pooblaščen za sprejemanje sklepov ali priporočil, so taki akti naslovljeni kot „Sklep“ ali „Priporočilo“ in jim sledijo zaporedna številka, datum sprejetja in opis vsebine. V vsakem sklepu se navede datum njegovega začetka veljavnosti.

2. Ko odbor JMC sprejme sklep, smiselno veljajo členi 10, 11 in 12 poslovnika Pridružitvenega sveta.

3. Sklepi in priporočila odbora JMC se pošljejo na naslov iz člena 4(1).

Člen10

Stroški

1. Republika Čile in Evropska skupnost krijeta vse stroške, nastale z udeležbo na zasedanjih odbora JMC, v zvezi z osebjem, potovanji in bivanjem ter v zvezi s stroški pošte in telekomunikacij.

2. Stroške, povezane s praktično organizacijo zasedanj, tolmačenjem na zasedanjih in razmnoževanjem dokumentov, nosi pogodbenica gostiteljica zasedanja.

3. Stroške, povezane s tolmačenjem na zasedanjih in prevajanjem dokumentov v španščino in angleščino ali iz teh dveh jezikov, krije pogodbenica gostiteljica zasedanja. Stroške tolmačenja in prevajanja v ali iz uradnih jezikov Skupnosti krije Skupnost.

Ta sklep začne veljati na dan sprejetja.